1. ปัจจัยความเสี่ยง

+-----------------------------------------------------------------------+
| 1.1 ความเสี่ยงจากความผันผวนของอุตสาหกรรมการท่องเที่ยว                        |
+-----------------------------------------------------------------------+

จากการที่บริษัทฯ
ดำเนินธุรกิจโรงแรมและมีฐานลูกค้าที่สำคัญคือนักท่องเที่ยวโดยเฉพาะจากต่างประเทศ
ปัจจัยความเสี่ยงภายนอกที่สำคัญซึ่งบริษัทฯ ไม่สามารถควบคุมได้ คือ
ความผันผวนของอุตสาหกรรมการท่องเที่ยว อันเกิดจากภาวะสงคราม การก่อการร้าย หรือ
การแพร่ระบาดของโรคติดต่อแบบเฉียบพลัน
ซึ่งส่งผลกระทบโดยตรงต่อปริมาณนักท่องเที่ยวเป็นวงกว้าง ไม่เพียงแต่ในประเทศไทยและกับบริษัทฯ
เท่านั้น แต่ยังรวมถึงภูมิภาคเอเชียด้วยเช่นกัน บริษัทฯ จึงได้เตรียมความพร้อมทั้งด้านการตลาด
รวมถึงเสริมสร้างความมั่นคงทางการเงินของบริษัทฯ โดยเพิ่มการลงทุนใน MFG
เพื่อเป็นการขยายฐานรายได้ออกไปยังธุรกิจอาหาร
เพื่อลดความเสี่ยงในการจำกัดรายได้ไว้เพียงธุรกิจโรงแรมเท่านั้น

จากอดีตที่ผ่านมาสามปี บริษัทได้เผชิญหน้ากับความท้าทายในภูมิภาคนี้ด้วยทีมผู้บริหารที่มีประสิทธิภาพ
และความมีมั่นคงทางการเงินของบริษัท จึงทำให้บริษัทฯ มีผลประกอบการที่เติบโตอย่างต่อเนื่อง

+-----------------------------------------------------------------------+
| 1.2 ความเสี่ยงจากการแข่งขัน                                               |
+-----------------------------------------------------------------------+

จากการเปิดตัวของโรงแรมใหม่ ที่มีกลุ่มลูกค้าเป้าหมายใกล้เคียงกับบริษัทฯ
ทำให้มีการแข่งขันเพิ่มสูงขึ้น อันอาจทำให้มีการแข่งขันในเรื่องราคา
ซึ่งส่งผลกระทบกับรายได้และกำไรของบริษัทฯ อย่างไรก็ตามบริษัทฯ
เชื่อมั่นว่าภายใต้การบริหารงานอย่างมีประสิทธิภาพจากคณะกรรมการบริหารซึ่งมีประสบการณ์ในธุรกิจโรงแรมบริหารงานด้วยตนเองภายใต้เครื่องหมายการค้า
“แมริออท” และ ภายใต้เครื่องหมายการค้า “โฟร์ซีซั่น”
ซึ่งเป็นเครื่องหมายการค้าที่มีชื่อเสียงระดับโลก
ประกอบกับบริษัทได้ประกอบธุรกิจในประเทศไทยเป็นระยะเวลานานจึงมีฐานลูกค้าประจำทั้งภายในประเทศ
และต่างประเทศ นอกจากนี้ธุรกิจท่องเที่ยวของประเทศไทยโดยรวมได้ขยายตัวอย่างต่อเนื่อง
บริษัทฯ จึงมีการเติบโตของรายได้และกำไรเพิ่มขึ้นทุกปี

+-----------------------------------------------------------------------+
| 1.3 ความเสี่ยงจากการก่อสร้างโครงการใหม่                                    |
+-----------------------------------------------------------------------+

จากการลงทุนในโครงการก่อสร้างโรงแรมใหม่ บริษัทอาจประสบความเสี่ยงต่างๆ เช่น
การปรับตัวสูงขึ้นของราคาวัสดุก่อสร้าง ปัจจัยในเรื่องระบบสาธารณูปโภคและสิ่งแวดล้อม
อย่างไรก็ตามก่อนเริ่มดำเนินโครงการใหม่ๆบริษัทจะทำการสำรวจสิ่งแวดล้อมและระบบสาธารณูปโภคในบริเวณที่ตั้งของโครงการใหม่ก่อน
เพื่อสร้างความมั่นใจในความเป็นไปได้ของโครงการ
ซึ่งโดยปกติบริษัทจะทำสัญญาก่อสร้างกับผู้รับเหมา ซึ่งระบุต้นทุนแน่นอน
และมีการควบคุมคุณภาพการก่อสร้างให้ได้ตามมาตรฐานอย่างต่อเนื่อง

+-----------------------------------------------------------------------+
| 1.4 ความเสี่ยงทางด้านการเงิน                                              |
+-----------------------------------------------------------------------+

นโยบายการบริหารความเสี่ยงทางการเงิน

กลุ่มบริษัทฯ
มีความเสี่ยงเป็นปกติจากความผันผวนของอัตราดอกเบี้ยและอัตราแลกเปลี่ยนเงินตราต่างประเทศในตลาดและจากการที่คู่สัญญาไม่ปฏิบัติตามสัญญารวมทั้งจากการเปลี่ยนแปลงของอุตสาหกรรมการท่องเที่ยวกลุ่มบริษัทไม่ได้ใช้ตราสารอนุพันธ์ทางการเงินในการบริหารความเสี่ยงดังกล่าวรวมทั้งไม่มีนโยบายประกอบธุรกรรมตราสารอนุพันธ์เพื่อการเก็งกำไรหรือเพื่อการค้า

ความเสี่ยงเกี่ยวกับอัตราดอกเบี้ย

ความเสี่ยงเกี่ยวกับอัตราดอกเบี้ยเกิดขึ้นจากความผันผวนของอัตราดอกเบี้ยในตลาด
ซึ่งจะส่งผลกระทบต่อผลการ ดำเนินงานและกระแสเงินสดของกลุ่มบริษัท
เนื่องจากอัตราดอกเบี้ยเงินกู้ยืมส่วนใหญ่เป็นอัตราคงที่
ในการบริหารความเสี่ยงที่เกิดจากการเปลี่ยนแปลงอัตราดอกเบี้ย
กลุ่มบริษัทใช้ตราสารอนุพันธ์ทางการเงิน ซึ่งส่วนใหญ่คือ สัญญาแลกเปลี่ยนอัตราดอกเบี้ย
สัญญาแลกเปลี่ยนอัตราดอกเบี้ยมีไว้เพื่อช่วยในการบริหารความเสี่ยงที่เกิดจากความผันผวนของอัตราดอกเบี้ยสำหรับรายการเงินกู้โดยเฉพาะเจาะจง

ณ วันที่ 31 ธันวาคม พ.ศ. 2546 บริษัทฯ
มีสัญญาแลกเปลี่ยนอัตราดอกเบี้ยที่เปิดสถานะไว้มีเงินต้นจำนวน 500 ล้านบาท
โดยมีอัตราดอกเบี้ยลอยตัว

ความเสี่ยงจากอัตราแลกเปลี่ยน

กลุ่มบริษัทมีความเสี่ยงเป็นปกติจากอัตราแลกเปลี่ยนเงินตราต่างประเทศเนื่องจากกลุ่มบริษัทมีลูกหนี้และเจ้าหนี้ที่เป็นสกุลเงินตราต่างประเทศ
และเงินลงทุนในบริษัทย่อยและบริษัทร่วมในต่างประเทศ
กลุ่มบริษัทไม่ได้ทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากที่เกิดจากความผันผวนของอัตราแลกเปลี่ยนเงินตราต่างประเทศเนื่องจากจำนวนเงินของหนี้สินดังกล่าวไม่เป็นสาระสำคัญ
และกลุ่มบริษัทไม่มีความตั้งใจที่จะจำหน่ายเงินลงทุน ดังกล่าวในระยะเวลาอันใกล้

ความเสี่ยงด้านการให้สินเชื่อ

กลุ่มบริษัทฯ มีความเสี่ยงเป็นปกติจากการให้สินเชื่อที่เกี่ยวกับลูกหนี้ อย่างไรก็ตาม
การกระจุกตัวของความเสี่ยงด้านการให้สินเชื่อที่เป็นผลจากลูกหนี้การค้า
เกิดขึ้นแบบจำกัดเนื่องจากกลุ่มบริษัทฯ มีลูกค้าจำนวนมากราย ดังนั้นกลุ่มบริษัทฯ
ไม่คาดว่าจะได้รับความเสียหายอย่างเป็นสาระสำคัญจากการเก็บหนี้จากลูกหนี้เหล่านั้น